Daar doer in die fliek – Roekeloos
Gepubliseer deurRoekeloos	 01/05/2016 28/04/2016 Los kommentaar op Daar doer in die fliek
Die omvangryke boek gee ’n oorsig oor die ontwikkeling van Afrikaanse rolprente vanaf die heel vroegste stilprente tot en met die heel nuutste rolprente van ons tyd.
Dié geskiedenis begin met die dokumentêre films wat tydens die Anglo-Boereoorlog gemaak is en die epiese De Voortrekkers uit die tyd van die stilprente.
Daarna word gedetailleerde aandag aan elke dekade van die 20ste eeu gegee met belangrike figure soos Pierre de Wet, Jamie Uys, Emil Nofal, Jans Rautenbach, Katinka Heyns, Leon Schuster en Dirk de Villiers.
Die titel is ontleen aan Jamie Uys se baanbreker-rolprent van 1951, Daar doer in die bosveld, wat die begin was van Uys se hoogs suksesvolle loopbaan met rolprente soos Lord oom Piet en die internasionale treffer The gods must be crazy.
Van Nierop kon gebruik maak van skaars rolprente in kykNet se videoteek en in die Nasionale Filmargief.
Talle onderhoude met akteurs, regisseurs en vervaardigers gee eerstehandse inligting oor die vervaardiging van bekende en suksesvolle rolprente. Alhoewel die klem op Afrikaanse rolprente val, word ook na baanbreker-rolprente in Engels en die inheemse tale verwys. Ten slotte word besondere aandag gegee aan die opbloei van die Afrikaanse rolprente in die eerste twee dekades van die 21ste eeu, waardeur talentvolle mense die geleentheid kry om aan hul drome uiting te gee.
Daar doer in die fliek / Leon van Nierop — Protea Boekhuis, 11 Desember 2015; 467 p. ; sagteband. — ISBN 9781485304425
Daar doer in die fliek,
1 Mei 2016.
Gepubliseer deurRoekeloos 01/05/2016 28/04/2016 Gepubliseer inBoeke, Flieks & TVSleutelwoorde: Afrikaans, Anglo-Boereoorlog, Dirk de Villiers, Jamie Uys, Jans Rautenbach, Katinka Heyns, Leon Schuster, Leon van Nierop, Protea Boekhuis
#FLF2016 Pay back the curry!
Spoke jaag Hannes Muller